Ir-Regolament tal-Kummissjoni (KE) Nru 1617/95
ta’ l-4 ta’ Lulju 1995
li jemenda r-Regolament (KE) Nru 1162/95 li jistabbilixxi regoli speċjali ddettaljati sabiex tiġi applikata s-sistema tal-liċenzi ta’ l-importazzjoni u ta’ l-esportazzjoni għaċ-ċereali u għar-ross
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 1766/92 tat-30 ta’ Ġunju 1992 dwar l-organizzazzjoni komuni tas-suq taċ-ċereali [1], kif emendat l-aħħar bl-Att ta’ Adeżjoni ta’ l-Awstrija, il-Finlandja u l-Iżvezja u bir-Regolament (KE) Nru 1528/95 [2], u b’mod partikolari l-Artikoli 9(2), 12 (4) u 13 (11) tiegħu,
Billi r-Regolament tal-Kummissjoni (KE) Nru 1162/95 [3] jistabbilixxi regoli speċjali ddettaljati għall-applikazzjoni tas-sistema tal-liċenzi għall-importazzjoni u l-esportazzjoni taċ-ċereali u r-ross; billi l-perjodu ta’ validità tal-liċenzji għall-importazzjoni tax-xgħir m’huwiex imniżżel fl-Anness I ta’ dak ir-Regolament; billi, għaldaqstant, għandu jiġi stabbilit perjodu sabiex jiġu meqjusa r-rekwiżiti tas-suq u sabiex tiġi rettifikata din l-ommissjoni;
Billi l-miżuri stabbiliti minn dan ir-Regolament huma skond l-opinjoni tal-Kumitat Amministrattiv taċ-Ċereali,
ADOTTAT DAN IR-REGOLAMENT:
L-Artikolu 1
Il-Parti A ta’ l-Anness I tar-Regolament (KE) Nru 1162/95 huwa b’dan mibdul bl-Anness li jinsab hawn isfel.
L-Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-4 ta’ Lulju 1995.